U prvom kolu Europske lige nogometaši Dinama na svom su stadionu dočekali rumunjski Astru. Na krilima raspoloženog Soudanija koji je zabio tri pogotka u prvih 45 minuta Dinamo je došao do uvjerljive pobjede.

Nakon neočekivanog ispadanja iz Lige prvaka od Aalborga Dinamo je preko Petrolula izborio nastup u Europskoj ligi što je uoči sezone označen kao minimum kada su europske ambicije u pitanju. Modre je ždrijeb smjestio u skupinu B zajedno s Celticom, Salzburgom i Astrom.

Dinamo je od početka pokušao s pritiskom na gostujuće igrače, međutim nogometaši Astre su brzo uspostavili ravnotežu na terenu, a prvi put su zaprijetili u devetoj minuti kada je s dvadesetak metara pokušao Budescu čiji udarac zaustavlja Eduardo.

Kada se činilo da se utakmica malo primirila u 17. minuti domaćini su došli do vodstva. Pinto je uputio centaršut s desne strane, u skoku je najviši Soudani koji zabija za 1:0.

Samo nekoliko minuta kasnije gostujući vratar Silviu Lung je ponovo kapitulirao. Ovoga puta je korner s desne strane izveo Antolić u skoku je opet najbolji raspoloženi Soudani i na semaforu piše 2:0.

Neopreznost u domaćoj obrani Astra je skoro iskoristila u 35. minuti kada glavom pokušava Youssef, ali njegov udarac ide pored gola. Prije odlaska na odmor još je iz slobodnog udarca lijepo pucao Budescu, ali Eduardo je i ovoga puta uspješniji. Odličnih prvih 45 minuta zaključio je Soudani u sudačkoj nadoknadi kada je iz blizine, na asistenciju Wilsona zabio za 3:0.

Iako je njegova momčad doživjela pravi debakl u prvoj dionici gostujući strateg i u nastavak susreta je ušao s istim igračkim kadrom. Kako se moglo i očekivati Dinamo je prepustio loptu gostima iz Rumunjske te je svoje prilike čekao iz brzih protunapada kao što je bilo u 65. minuti kada Wilson iz daljine zadaje posla Lungu.

U 67. minuti Mamić je u igru poslao Henriqueza, a nogometaš koji je došao iz Manchester Uniteda još jednom se pokazao kao odlično rješenje jer je samo tri minute kasnije iskoristio proigravanje Antolića i sigurno poslao loptu u mrežu za velikih 4:0.

Osam minuta prije kraja susreta gosti su iskoristili opuštenost domaćih igrača pa je nakon centaršuta nečuvan ostao Chitu koji je smanjio na 4:1. I kada su svi očekivali posljednji sučev zvižduk lijepim udarcem konačnih 5:1 postavio je mladi Ante Ćorić.

U idućem kolu 2. listopada s početkom u 21:05 sati Dinamo gostuje u Škotskoj kod Celtica.